Dom mladih Split
<s>Dom mladih Split je objekt u vlasništvu Grada Splita kojim upravlja Multimedijalni kulturni centar, javne gradske ustanove u kulturi, koja zajednički upravlja odgovornim korištenjem i upravljanjem prostora s PDM-om, odnosno udrugama korisnicama prostora.</s><s>Nalazi se u nedovršenom Domu socijalističke omladine nastalom početkom 1980-ih.</s><s>Dijelovi prostora koriste se za kulturno-umjetničke programe, a prepoznati su kao mjesto suvremene umjetnosti i kulture urbanog karaktera, odmaknutih od komercijalnog mainstreama.</s>

<s>Prostor Doma mladih zadnjih trideset godina koristi se po principu parcijalnog osvajanja i uređenja prostora.</s><s>Od 2010-ih godina radi se planski na uređivanju prostora i izgradnji lokalne kulturne scene.</s><s>Model centra oslanja se na brojne inicijative koje u različitim režimima provode svoje programe, koriste prostor i preuzimaju odgovornost za funkcioniranje centra ili njegovih dijelova uz podršku Grada Splita, te sudjelovanje korisnika zgrade, gdje posebno mjesto zauzima mreža organizacija Platforma Doma mladih (PDM).</s>

<s>Povijest 
Gradnja Doma omladine započela je 1974. godine, a projektirao ju je Frane Grgurević kao Dom socijalističke omladine, veliki višenamjenski kulturni kompleks.</s><s>Gradnja je započeta 1970-ih za potrebe Mediteranskih igara 1979. godine.</s><s>Dovršavanjem grubih radova 1984. godine, gradnja je obustavljena, a zgrada (manjim dijelom stavljena u funkciju) je postala financijski, politički i sigurnosni problem grada.</s>

<s>Sljedećih petnaest godina deset tisuća metara kvadratnih prostora zgrade je bilo prazno i bez sadržaja.</s><s>Dom 1994. godine zauzimaju alternativni umjetnici projektom Art Squat, nakon akcije čišćenja kojoj se priključilo pedesetoro mladih.</s><s>Umjetnici i mladi su nakon tri dana istjerani iz zgrade Doma.</s><s>Grad Split 1996. godine osniva Kulturno središte mladih, javnu ustanovu za stvaralaštvo i reproduktivno izvođenje u kulturi, tehničkoj kulturi i umjetnosti, koja je djelovala kao upravljačko tijelo Doma sve do 2004. godine.</s><s>Naziv ustanove ukazivao je na institucionalnu formalizaciju i nesklad s izvornim programskim i samoupravljačkim ambicijama Art Squata.</s>

<s>Samoorganizirani proces osvajanja prostora za djelatnosti nezavisne scene je i dalje trajao pa je 2001. godine osnovana Koalicija udruga mladih (KUM), prva takve vrste u Hrvatskoj.</s><s>Nakon tromjesečne medijske građanske kampanje Dom mladih – mladima, Gradsko poglavarstvo Splita dodijelilo je iste godine KUM‑u na korištenje neuređeni betonski podrum objekta, staru kotlovnicu zgrade bez instalacija i infrastrukture.</s><s>Samostalnim naporima KUM-ovih udruga, vlastitim sredstvima i donacijama prostor je postupno očišćen i opremljen prvo za koncertnu, a kasnije za izložbeno-performersku, radioničku i čitateljsku djelatnost te je nastavio djelovati do danas kao Klub Kocka i Galerija Praktika.</s><s>Kasnije je u prostoru uređen i skate park, a uz KUM prostor su naselile i druge kulturne organizacije i inicijative mladih.</s><s>Od 2005. godine zgradom upravlja Multimedijalni kulturni centar (MKC).</s>

<s>Prostori</s>

<s>Prostore Doma mladih su korisnici samostalno ili posredstvom MKC-a i grada Splita selektivno sređivali sukladno svojim programima i potrebama, pa je tako Dom dobio galerijski prostor i prostor za projekcije Beton kino.</s>

<s>Na inicijativu Platforme 9,81 i pod vodstvom MKC‑a pokrenut je program uređenja zgrade, transformacija u multimedijalni kulturni centar s hibridnim upravljanjem i stalni angažman na povezivanju postojećih inicijativa te poticanje i jačanje drugih programa u prostorima Doma.</s><s>Zapušteni i nedovršeni Dom mladih počeo je ispunjavati funkciju sličnu prvobitnoj namijeni, no na drugačijoj upravljačkoj, programskoj i prostornoj osnovi.</s>

<s>Prostore u zgradi koriste različite nezavisne udruge i umjetničke organizacije s ciljem uređivanja prostora u zgradi, a istodobno i osmišljavanje sadržaja pod sloganom građenje nije potrebno ako nemaš za koga, tj. udruge tijekom procesa preuređenja prostora svojim programima istodobno privlače i stvaraju nove korisnike.</s>

<s>Prostore Doma mladih, osim udruga članica PDM-a, koriste i druge umjetničke organizacije, institucije, kolektivi i pojedinci čiji su programi u skladu sa strategijom MKC-a i koji s upraviteljem Doma mladih dogovaraju uvjete za korištenje.</s><s>Situacija s korištenjem prostora je kompleksna jer je veliki dio prostora neadekvatan, a neki od korisnika imaju status stalnog korištenja kojega ne dijele s drugim korisnicima.</s>

<s>Razvoj Doma mladih dio je strategije MKC-a, kulturne strategije i strategije razvoja grada Splita, uglavnom na infrastrukturnim projektima.</s><s>Projektom Gradimo Dom zajedno iz 2018. godine kroz razdoblje od dvije godine u Domu je otvoren prostor Skateboard kluba Kolo unutar Doma mladih te je prema projektu Dinka Peračića i Mirande Veljačić obnovljena polivalentna co-working prostorija s kulturno-javnom svrhom (Razred) za diskusijske i edukativne aktivnosti te udruge koje ne djeluju u Domu, a imaju potrebu za povremenim uredskim prostorima.</s>

<s>Izvori</s>

<s>Vanjske poveznice
 Dom mladih</s>

<s>Građevine u Splitu
Nezavisna kultura u Hrvatskoj
Kultura u Splitu</s>

